b'\n_START_ARTICLE_\nMirko \xc5\xa0pacapan\n_START_SECTION_\n\xc5\xa0portnik\n_START_PARAGRAPH_\n\xc5\xbde od gimnazijskih let je aktivno udele\xc5\xbeeval v kulturnem, \xc5\xa1portnem in politi\xc4\x8dnem \xc5\xbeivljenju na Gori\xc5\xa1kem. Bil je voditelj skavtske organizacije od njene ustanovitve leta 1965 vse do leta 1980. _NEWLINE_Od leta 1966 do leta 1971 je aktivno igral nogomet; leta 1970 je bil de\xc5\xbeelni prvak v metu diska in met krogle. Nato je pri\xc4\x8del z igranjem odbojke pri \xc5\xa1portnem dru\xc5\xa1tvu Bor iz Trsta, za tem pa postal \xc4\x8dlan ekipe \xc5\xa0Z Olympia iz Gorice, leta 1988 je bil izvoljen tudi za predsednika ekipe.\n_START_SECTION_\nPolitik\n_START_PARAGRAPH_\nAktivno politi\xc4\x8dno delovanje je pri\xc4\x8del leta 1976, ko je v Gorici ustanovil mladinsko sekcijo stranke Slovenske skupnosti. Istega leta je postal tudi njen prvi tajnik. Bil je \xc4\x8dlan gori\xc5\xa1kega pokrajinskega sveta Ssk in od leta 1984 njen podtajnik, od leta 1988 pa \xc4\x8dlan de\xc5\xbeelnega tajni\xc5\xa1tva. Od leta 2001 do svoje smrti je bil tajnik Slovenske skupnosti (Ssk) za Gori\xc5\xa1ko. _NEWLINE_Leta 1983 je bil na listi Slovenske skupnosti izvoljen v gori\xc5\xa1ki pokrajinski svet, kjer je prevzel odborni\xc5\xa1tvo za \xc5\xa1olstvo, \xc5\xa1port in prosti \xc4\x8das. Januarja 1988 je bil ponovno izvoljen v svet gori\xc5\xa1ke Pokrajine; septembra istega leta mu je bilo zaupano odborni\xc5\xa1tvo za \xc5\xa1olstvo, organizacijo, lov in ribolov. Leta 2003 je bil izvoljen za de\xc5\xbeelnega svetovalca kot predstavnik Slovenske skupnosti v de\xc5\xbeelni svet Furlanije Julijske krajine.\n_START_SECTION_\nGlasbenik\n_START_PARAGRAPH_\nPel je pri razli\xc4\x8dnih pevskih zborih in sam tudi ustanovil in vodil glasbeni skupini MINIPE (1966 - 1970), Nova Misel (1971 - 1975) in Akord (1992 - 2007). V mladih letih se je ob \xc5\xa1olanju u\xc4\x8dil glasbe. Kasneje (1994) se je ponovno posvetil \xc5\xa1tudiju iz klavirja, ki ga je dokon\xc4\x8dal z diplomo na konzervatoriju Tartini v Trstu leta 1996. Med izku\xc5\xa1nje spada tudi komponiranje tako cerkvene kot ljudske zborovske pesmi. Med pomembnej\xc5\xa1a dela spadajo uglasbitev Ma\xc5\xa1e za o\xc4\x8deta Bogomira, Poslednjega pisma Ivana Gradnika, Teharske legije, molitve O\xc4\x8de na\xc5\xa1 in Zdravice._NEWLINE_Z mo\xc5\xa1ko vokalno skupino Akord in me\xc5\xa1anim pevskim zborom Podgora iz Podgore pri Gorici je dosegel vrsto pomembnih priznanj tako na slovenskih kot italijanskih pevskih revijah in tekmovanjih ter izdal kaseto in zgo\xc5\xa1\xc4\x8deno plo\xc5\xa1\xc4\x8do.'